ต่างชาติให้ต่อประกันน้ำท่วมแลกขึ้นเบี้ย
ประกันภัยต่อต่างชาติยอมต่อประกันปี 2555 ให้ แลกเงื่อนไขขึ้นค่าเบี้ย ลดความคุ้มครอง
30 ต.ค. 2565

ประกันภัยต่อต่างชาติยอมต่อประกันปี 2555 ให้ แลกเงื่อนไขขึ้นค่าเบี้ย ลดความคุ้มครอง
นายประเวช องอาจสิทธิกุล เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทางบริษัทรับประกันภัยต่อต่างประเทศหรือรีอินชัวเรอร์ได้ตอบรับกลับมาแล้วว่า ในปี 2555 จะยังคงรับประกันภัยต่อให้กับลูกค้าในไทย เพียงแต่ขอปรับเงื่อนไขกรมธรรม์ให้สอดคล้องกับความเป็นจริง และขอเพิ่มค่าเบี้ยตามความเสี่ยงที่เกิดขึ้น แต่จะเพิ่มค่าเบี้ยมากหรือน้อยนั้น ยังไม่สามารถระบุได้ เพราะต้องขึ้นอยู่กับภาคเอกชนและรัฐบาลด้วยว่า ต่อไปจะมีแผนบริหารจัดการเกี่ยวกับน้ำท่วมได้มากน้อยแค่ไหน
“น้ำท่วมครั้งนี้สร้างความเสียหายต่อระบบเศรษฐกิจไทยค่อนข้างมาก และไม่เคยเกิดขึ้นกับประเทศไทยมาก่อน ที่สำคัญค่าเบี้ยที่เรียกเก็บนั้นก็น้อยมาก แต่ค่าชดเชยสูงมหาศาล ทำให้รีอินชัวเรอร์ต้องปรับแผนการรับปรันกันใหม่เพื่อให้เหมาะสมกับความเสี่ยงทีเกิดขึ้น”
“การที่รีอินชัวเรอร์ยังรับประกันอยู่ เพราะรัฐบาลได้จัดตั้งคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) ขึ้นมาแล้ว ถือเป็นจุดเริ่มต้นที่ดีในการจัดการน้ำให้มีประสิทธิภาพ รวมถึงพื้นที่นิคมอุตสาหกรรมต่างๆ ที่หลังจากนี้จะมีการป้องกันน้ำท่วมมากขึ้น ซึ่งทำให้รีอินชัวเรอร์มีความมั่นใจมากขึ้น” นายประเวช กล่าว
สำหรับความเสียหายจากน้ำท่วมครั้งนี้ คาดว่ามีทุนประกันรวมกันประมาณ 7 แสนล้านบาท แบ่งเป็นภาคอุตสาหกรรม 6.5 แสนล้านบาทและภาคครัวเรือน 5 หมื่นล้านบาท แต่คาดว่าค่าสินไหมที่ต้องรับผิดชอบตามความเสียหายจะอยู่ประมาณ 2 แสนล้านบาทหรือ 30% ซึ่งความเสียหายส่วนใหญ่ 95% ส่งต่อให้กับรีอินชัวเรอร์รับผิดชอบ
อย่างไรก็ตาม คปภ.ได้เชิญสภาอุตสาหกรรมแห่งประเทศไทยและสภาหอการค้าแห่งประเทศไทย เพื่อชี้แจงถึงเหตุผลที่รีอินชัวเรอร์ไม่รับประกันประกันภัยเต็มจำนวน 100% ซึ่งแต่ละสมาคมก็เข้าใจและให้ความร่วมมือเป็นอย่างดี ซึ่งหลังจากนี้จะชี้แจงให้กับธุรกิจต่างๆต่อไป และทางสมาคมยังขอให้บริษัทประกันรีบเข้ามาประเมินความเสียหายโดยเร็วโดยไม่ต้องรอให้น้ำลด ซึ่ง คปภ.ก็มีแผนอยู่แล้ว ให้เพิ่มบุคคลากรในการเข้าร่วมประเมินความเสียหาย โดยไม่ต้องขึ้นทะเบียนผู้ประเมินของคปภ.
รีอินชัวเรอร์ บิน ชี้แจงวิธีการ และรูปแบบการรับประกันของแต่ละประเทศให้กับสมาคมประกันวินาศภัย คปภ.และคลัง วันนี้(10พ.ย.) ในขณะที่ 3 หน่วยงาน ยันข้อมูลที่ได้รับฟังจะเป็นประโยชน์ในการจัดทำแผนเสนอรัฐบาล ด้าน คปภ. ยัน รีอินชัวเรอร์ รับประกันภัยต่อนิคมฯ หลังรัฐบาลเอกชนมีแผนจัดการน้ำในเบื้องต้น
นายจีรพันธ์ อัศวะธนกุล นายกสมาคมประกันวินาศภัย กล่าวว่า ในวันที่ 10 พ.ย.นี้ ทางรีอินชัวเรอร์จะมาสรุปหลักเกณฑ์และวิธีการของแต่ละประเทศที่ประสบภัยธรรมชาติ ทั้ง น้ำท่วม สึนามิ และแผ่นดินไหวให้หน่วยงานที่เกี่ยวข้องรับทราบ